次韻邵子文書夢
作者：晁說之
朝代：宋

paragraphs: 先生有道無寸田，長歌擊壤醉伊川。
今式玄冢高嵩巒，嗣子詩禮老益端。
少從父友學其難，一書百讀口角涎。
父友寸步簡策邊，聲名九州四海寛。
時有狂瀾匯怒湍，百媸安肯一着妍。
獨樂園中往復還，蝴蝶沼上青草煙。
書成硯穴氣桓桓，蒼生屬望十九年。
聖時未肯誤儒冠，倐見佩玉朝珊珊。
汴洛迎送路接連，急急政如渴赴泉。
跛者釋杖瘠肥羶，兵偃不用盧重環。
貨利去若風中幡，抉蔀一發天下言。
白髮舊德殿中間，經行求士趨傳餐。
先生之子難鬱盤，綠衣春色行度關。
羣賢並進讓後先，山摧棟折何茫然。
人間此夢白日前，況乃枕簞夜穩眠。
仙山塵絕遠囂煎，雲樓煙閣白鶴閒。
若嚬若笑玉女顔，我欲並之無因緣。
傍意若謂堪憫憐，是間有汝世之賢。
此公不死神常全，王僑偓佺不及肩。
汝曹蟻輩徒攻堅，欲子見之駭衆仙。
子色不平羞青山，我爲子往問彼天。
誰敢少弄天公權，蘧蘧夢斷目鰥鰥。
但覺毛骨輕且便，賦詩不怕衆險艱。